[{"text_idx": "#000003", "text": "Yn ei ge\u0302m gystadleuol gyntaf fel rheolwr Cymru fe wnaeth Ryan Giggs sawl newid beiddgar i'r 11 cyntaf."}, {"text_idx": "#000004", "text": "Cafodd aelodau profiadol o'r garfan, Chris Gunter a James Chester, eu gadael ar y fainc wrth i Giggs roi cyfle i Ethan Ampadu a David Brooks chwarae ge\u0302m gystadleuol am y tro cyntaf."}, {"text_idx": "#000005", "text": "Chwe munud gymrodd hi i Tom Lawrence roi'r ti\u0302m cartref ar y blaen, ac fe ddyblodd Gareth Bale y fantais wedi pas wych gan Ben Davies gydag ergyd nerthol wedi 17 o funudau - ei 30ain go\u0302l ryngwladol."}, {"text_idx": "#000006", "text": "Daeth y drydedd go\u0302l cyn yr egwyl - Ethan Ampadu yn creu'r cyfle i Aaron Ramsey oedd yn rhydd yn y cwrt gan guro'r golwr, Darren Randolph ar ei bostyn agosaf."}, {"text_idx": "#000007", "text": "Yn yr ail hanner fe sgoriodd y cefnwr Connor Roberts ei go\u0302l ryngwladol gyntaf ar o\u0302l rheoli pas gan Bale ar draws y cwrt cosbi a tharo foli i'r gornel."}, {"text_idx": "#000008", "text": "Ond fe lwyddodd Shaun Williams i rwydo dros yr ymwelwyr i wneud y sgo\u0302r derfynol yn 4-1 yn dilyn camgymeriad gan Aaron Ramsey ar ymyl ei gwrt cosbi ei hun."}, {"text_idx": "#000009", "text": "Bydd ti\u0302m Cymru nawr yn teithio ymlaen i Aarhus lle byddan nhw'n herio Denmarc yn eu hail ge\u0302m yn y gystadleuaeth nos Sul."}, {"text_idx": "#000010", "text": "Oherwydd anghydfod rhwng chwaraewyr proffesiynol y wlad a'r Gymdeithas Be\u0302l-droed, fe wnaeth Denmarc chwarae yn erbyn Slofacia nos Fercher gyda chwaraewyr o adrannau is y gynghrair ac ambell chwaraewr futsal - pe\u0302l-droed 5-bob-ochr i bob pwrpas."}, {"text_idx": "#000011", "text": "Ond rhyw chwarter awr cyn y ge\u0302m yng Nghaerdydd nos Iau daeth y newyddion fod y ddwy ochr wedi cymodi dros dro, ac fe fydd y prif chwaraewyr yn o\u0302l i Ddenmarc yn erbyn Cymru."}, {"text_idx": "#000012", "text": "Er hynny, dyw Denmarc ddim wedi cael y paratoad gorau cyn wynebu Cymru, ac fe fydd hyder ti\u0302m Ryan Giggs yn uchel iawn wedi buddugoliaeth ysgubol yn erbyn y Gwyddelod."}, {"text_idx": "#000016", "text": "Dw\u0302r Cymru i fuddsoddi \u00a33.5bn dros bum mlynedd"}, {"text_idx": "#000023", "text": "Yr artist lliwddall sy\u2019n chwarae gyda lliwiau"}, {"text_idx": "#000027", "text": "Cynnal gwersi Cymraeg... draw yn Ffrainc"}]